השאלות הפתוחות עד להחלת תקנות המזון: מה לא בריא ומי מחליט
איזו כמות של סוכר ומלח תיזכה לסימון שלילי, ומתי זה יהיה סופי? "כלכליסט" עושה סדר
נורית קדוש	06:5614.11.16
תקנות המזון
איזו כמות של שומן רווי, סוכר ומלח תיחשב לכזו המזכה בסימון שלילי?
עדיין לא נקבעו המבחנים שיש לערוך לכל מוצר בכדי לקבוע האם הוא צריך להיות מחויב בסימון שלילי, האם תערך הפרדה בין נוזלים למוצקים והאם תהיה הפרדה בין מוצרים "בריאים" יותר כמו גבינת קוטג', המכילה הרבה מלח, לחטיף מלוח שאין בו ערכים תזונתיים שיש בהם לתרום לבריאות הציבור.
כמה מלח וסוכר יידרשו התעשיינים להפחית ותוך כמה זמן?
עדיין לא נקבעו יעדי הפחתה של רכיבים מזיקים ולא נקבעה מסגרת הזמן להפחתת רכיבים אלו.
מתי יחויבו התעשיינים לסמן את אריזות המוצרים?
עדיין לא נקבעו לוחות הזמנים לשינוי אריזות. החלפת האריזות תלויה בין היתר גם במצאי האריזות הקיים שיש בידי התעשיינים.
משקאות ממותקים צילום: רויטרס
מה כולל איסור השיווק לבני נוער?
בכוונת הוועדה להפסיק את הנוהג הפסול של שיווק מוצרי מזון ומשקאות מזיקים לבני נוער וצעירים הניתנים להשפעה בקלות. לא ברור כיצד תפעל הוועדה לאכוף איסור זה, נוכח חשיפת בני הנוער לפרסום מוצרי מזון מזיק בקמפיינים לציבור הרחב.
מתי תציג הוועדה את מסקנותיה?
המועד שנקבע להצגת המסקנות היה ביום חמישי החולף ונדחה, פעם שנייה - לעוד שבועים־שלושה.
נוכח טענות התעשיינים בישיבה שהתקיימה בין הצדדים בשבוע שעבר, שהוועדה לא קבעה פרמטרים לסימון ולא ערכה אבחנה בין קטגוריות מזון שונות, מעריכים התעשיינים כי תיתכן דחיה נוספת במועד הצגת המסקנות.
האם מסקנות הוועדה מחייבות?
המסקנות יוגשו לשר הבריאות יעקב ליצמן ועליו יהיה להחליט האם הוא מקבל את כולן או את חלקן והאם כלשונן או תחת שינויים.
האם הרגולציה על ענף המזון תתבצע באמצעות חקיקה או תקנות?
עדיין לא ברור מה וכמה מהמסקנות יאמץ שר הבריאות והאם יבחר בהליך חקיקה ממושך המחייב הגשת הצעת חוק ממשלתית בנושא והעברתה בשלוש קריאות בכנסת או בקביעת תקנות בחתימתו.